Det Vestindiske Gendarmerikorps
Det Vestindiske Gendarmerikorps blev oprettet ved lov i efteråret 1906, og efter at mandskab var blevet hvervet, afløste det i april 1907 Den Vestindiske Hærstyrke i Dansk Vestindien. Gendarmerikorpset var ikke en militær styrke ligesom hærstyrken, men skulle i tæt samarbejde med det lokale politi sikre den offentlig lov og orden. I modsætning til politiet var de dog tungt bevæbnet.
Tjenestetiden for mandskabet var tre år, men mange valgte at forlænge deres indledende kontrakt, ofte for et år ad gangen. Gendarmerikorpset bestod fra begyndelsen af i alt 106 mand, men dette antal blev forhøjet til 115 i 1913. Korpset havde garnisoner i Christiansted, Frederiksted og Kings Hill på St. Croix, samt i Charlotte Amalie på St. Thomas.
Korpset blev nedlagt i april 1917, da øerne blev overdraget til USA.